Familien Lassen fra Hornum ved Aars er bidt af at leve, som man gjorde i 1900 tallet. Familien, der tæller far, mor og tre teenagebørn, har de sidste tre år valgt at bruge mindst en uge af sommerferien på at bo på landbrugsmuseet i Mosbjerg. Denne sommer er ingen undtagelse; det er sågar anden gang i ferien, at de bor på husmandsstedet, der hører under Vendsyssel Historiske Museum. - Vi nyder det, og jeg føler, at vi er meget mere sammen med vores tre børn, når vi bor på husmandsstedet, fortæller Carina Lassen. Forældreparret oplever, at der falder mere ro på, når de kommer til Mosbjerg. De har i mange år arbejdet i vognmandsbranchen, og ved hvordan en stresset hverdag er. På landsbrugsmuseet er der også mange arbejdsopgaver, og det er noget børnene synes godt om. - Jeg er ret vild med at kløve brænde, fortæller 17 årige Mikkel Lassen. - Og jeg synes, det er sjovt at bage småkager. Jeg bruger opskrifter, som min mor har arvet fra sin mormor, siger Mie Lassen, der er 13 år. Hun og hendes to brødre savner hverken facebook eller computer. - Jeg har faktisk slet ikke nogen computer. Det interesserer mig ikke, slutter Mie. Se indslaget i videoen ovenfor.

Referat:
En nordjysk familie elsker at bruge deres ferie på at leve, som man gjorde det tilbage i 1900 tallet.